b'\n_START_ARTICLE_\nThe Headhunters\n_START_SECTION_\nZgodovina\n_START_PARAGRAPH_\nPrvo zasedbo skupine so leta 1973 sestavljali Hancock (klaviature), Bennie Maupin (saksofon, klarinet), Harvey Mason (bobni), Paul Jackson (bas) in Bill Summers (tolkala). Prvi album, Head Hunters, je bil komercialno zelo uspe\xc5\xa1en. Prodanih je bilo ve\xc4\x8d kot milijon izvodov albuma. Pred snemanjem naslednjega albuma, Thrust, je Masona na bobnih zamenjal Mike Clark. Tako Mason kot Clark sta prispevala bobne na Hancockovem albumu Man-Child iz leta 1975, kjer je sodelovalo 18 glasbenikov, vklju\xc4\x8dno s Steviejem Wonderjem, ki je posnel orglice pri skladbi \xc2\xbbSteppin\' in It\xc2\xab._NEWLINE_Leta 1975 je skupina posnela album Survival of the Fittest, prvi album brez Hancocka. Album je vseboval hit skladbo \xc2\xbbGod Make Me Funky\xc2\xab, vzorce katere so kasneje uporabili \xc5\xa1tevilni izvajalci. Na nekaterih novej\xc5\xa1ih izdajah albuma je zvrst skupine poimenovana kot space funk._NEWLINE_Med prehodom iz 70. v 80. leta, se je Hancock oddaljil od skupine, ko se je usmeril v svoje obdobje elektronske glasbe. Skupina je tako vidno prenehala delovati. S Hancockom se je skupina ponovno zdru\xc5\xbeila za album Return of the Headhunters, ki je iz\xc5\xa1el leta 1998._NEWLINE_Clark, Jackson in Summers so od takrat naprej nadaljevali s snemanjem in nastopanjem pod imenom The Headhunters s \xc5\xa1tevilnimi gosti, kot sta Victor Atkins ali Robert Walter namesto Hancocka ter saksofonistom Donaldom Harrisonom. Leta 2003 so pri zalo\xc5\xbebi Basin Street Records izdali album Evolution Revolution, leta 2005 pa kot spremljevalna skupina saksofonistke Rebecce Barry posneli njen album Rebecca Barry and the Headhunters. Leta 2008 so se odpravili na turnejo s klaviaturistom Jerryjem Z in basistom T.M. Stevensom, leta 2009 so koncertirali z Geri Allen na klaviaturah in Harrisonom na altovskem saksofonu in Richiejem Goodsom na basu._NEWLINE_Leta 2010 je skupina sklenila pogodbo z jazz zalo\xc5\xbebo Owl Studios iz Indianapolisa. Izdali so album Platinum, pri snemanju katerega so sodelovali \xc5\xa1tevilni originalni \xc4\x8dlani skupine ter \xc5\xa1tevilni gostje, kot so Snoop Dogg, George Clinton in Killah Priest.\n_START_SECTION_\nGlasbeni stil in vplivi\n_START_PARAGRAPH_\nGlasba skupine je kompleksna zmes \xc5\xa1tevilnih stilov in zvrsti, vklju\xc4\x8dno z jazzom, funkom, afri\xc5\xa1ko in karibsko glasbo. Skupina je med prvimi uporabljala elektronske instrumente in efekte._NEWLINE_V notranjih opombah albuma Head Hunters, je Hancock zapisal, da je bila skladba \xc2\xbbSly\xc2\xab\xc2\xa0poimenovana v \xc4\x8dast Slyju Stonu, vodji skupine Sly and the Family Stone. Ta skupina je bila poleg Jamesa Browna, ena najvplivnej\xc5\xa1ih izvajalcev funka. Pri funku je pogosto, da gradi skupina groove okrog basovske linije; tako so bile basovske linije Paula Jacksona pogosto temelj skladb Headhuntersov, kot tudi bobnanje Mika Clarka in Harveyja Masona. Za funk je zna\xc4\x8dilna tudi tehnika gradnje kompleksnih groovov s kombiniranjem \xc5\xa1tevilnih majhnih, vendar skrbno povezanih sinkop._NEWLINE_Medtem, ko je preprost funk odvisen od privla\xc4\x8dne, plesne dobe s strani bobnarja, je interakcija Clarka in Jacksona potekala okrog motiva groova, s tem pa ustvarila nekaj kompleksnih ritmi\xc4\x8dnih vzorcev. Najbolj\xc5\xa1i primer tega je glasba z albuma Thrust, \xc5\xa1e posebej skladba \xc2\xbbActual Proof\xc2\xab._NEWLINE_Zgodnje zasedbe skupine niso vsebovale kitarista. Vse parte, podobne kitarskim, je na prvih dveh albumih obdelal Hancock s skupino z eno izjemo: \xc2\xbbritem kitara\xc2\xab, ki jo je mogo\xc4\x8de sli\xc5\xa1ati na za\xc4\x8detku skladbe \xc2\xbbChameleon\xc2\xab\xc2\xa0poleg Hancockovega basovskega sintetizatorja, je bas kitara, ki jo je Jackson igral v zgornjih registrih. Prvi\xc4\x8d je bila kitara uporabljena na albumu Survival of the Fittest, ko jo je igral Dewayne "Blackbyrd" McKnight._NEWLINE_\xc4\x8ceprav so bili albumi skupine The Headhunters s strani jazzovskih kritikov pogosto ozna\xc4\x8deni kot pop glasba, je bilo kasneje sprejeto dejstvo, da so napravili prispevek kanonu "resnega jazza", ki je tudi vplival na njihovo glasbo. Glasba skupine vsebuje dolge solo in skupinske improvizacije \xc4\x8dez progresije akordov, kot je to obi\xc4\x8dajno v mainstream jazzu. Ve\xc4\x8dino jazzovskega materiala je pri\xc5\xa1la v obliki solov Hancocka in Bennieja Maupina._NEWLINE_Vidna je tudi mo\xc4\x8dna povezava z afri\xc5\xa1ko glasbo, predvsem z ve\xc4\x8djo tolkal kot pri mainstream jazzu ter obse\xc5\xbenej\xc5\xa1im razikovanjem kompleksnih poliritmov, v primerjavi s funkom._NEWLINE_Skupina je uporabljala \xc5\xa1irok spekter instrumentov. Hancock je uporabljal \xc5\xa1tevilne klaviature, od elektri\xc4\x8dnih klavirjev Fender Rhodes do Hohner clavinet, kot tudi \xc5\xa1tevilne sintetizatorje, ve\xc4\x8dinoma znamke ARP. Maupin je uporabljal basovske, tenorske, altovske in sopranske saksofone, basovski klarinet in basovsko flavto, kot tudi manj znane instrumente, kot sta saxello in lyricon. Med instrumenti skupine so se pojavile tudi nenavadne zadeve, kot so pivske steklenice in zvo\xc4\x8dna vre\xc4\x8da.'